**Informatīvais ziņojums par Valsts zemes dienesta vienotā arhīva glabātavas izveidi**

**Ievads**

Informatīvais ziņojums sagatavots, lai nodrošinātu ar Ministru kabineta 2016.gada 3.maija rīkojumu Nr.275 apstiprinātā valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 35.6.pasākuma „Vienota digitālā arhīva izveide un pilnveidošana, nodrošinot elektronisko dokumentu ilgtspējīgu saglabāšanu, pieejamību un izmantošanu bez teritoriālā ierobežojuma ar mērķi palielināt dokumentu digitalizācijas jaudas un palielināt datu glabāšanas kapacitāti un dokumentu plūsmu caurlaidību, kā arī nodrošināt Kadastra informāciju elektroniskā veidā” īstenošanu, paredzot līdz 2018.gada 30.oktobrim izveidot digitalizācijas centru visu Valsts zemes dienesta (turpmāk – Dienests) arhīva dokumentu digitalizācijai un   
e-pakalpojumu darbības nodrošināšanai.

**Esošās situācijas apraksts**

Dienesta arhīvs ir nozīmīga nacionālā dokumentārā mantojuma daļa par nekustamā īpašuma izveidošanu visā Latvijas teritorijā, kurā pastāvīgā glabāšanā tiek uzglabātas aptuveni 3,4 miljoni arhīva lietas, kas izvietotas plauktos, kuru kopējais garums ir aptuveni 20 kilometri.

Šobrīd Dienesta arhīva dokumenti ir izvietoti 13 Dienesta reģionālo biroju arhīva glabātavās visā Latvijas teritorijā – Liepājā, Ventspilī, Kuldīgā, Jelgavā, Jūrmalā, Rīgā, Jēkabpilī, Cēsīs, Valmierā, Madonā, Gulbenē, Rēzeknē un Daugavpilī, kā arī Dienesta centrālā aparāta arhīva glabātavā Rīgā. Tomēr šāda arhīva dokumentu piesaiste reģionālai struktūrvienībai neveicina pakalpojumu attīstību, kā arī nenodrošina efektīvu Dienesta finansiālo un cilvēkresursu izmantošanu.

Šobrīd arhīva glabātavu telpas visos birojos tiek nomātas un nomas cena svārstās no 3,21 *euro*/m2 līdz 9,51 *euro*/m2, bez tam vairākos birojos arhīva glabātavas ir ierīkotas arhīva vajadzībām nepiemērotās telpās – telpās ar mazu platību, kas neļauj optimāli izvietot arhīva plauktus. Lai efektīvi izmantotu resursus, arhīva funkcija ir jācentralizē, izveidojot Dienesta vienoto arhīva glabātavu (turpmāk – Vienotais arhīvs), kurā tiktu uzglabāti visi Dienesta arhīva dokumenti papīra veidā, kā arī tajā varētu tikt nodrošināts dokumentu digitalizācijas process.

Ņemot vērā pieaugošo sabiedrības vajadzību pēc elektroniskiem pakalpojumiem, kā arī nepieciešamību nodrošināt esošo papīra dokumentu saglabāšanu, Dienests jau 2014.gadā uzsāka arhīva dokumentu digitalizācijas procesu, kura ietvaros arhīva dokumenti pakāpeniski tiek digitalizēti. Pēc dokumenta digitalizācijas turpmāk darbam tiek izmantots tikai digitālais dokuments, nodrošinot tā pieejamību jebkurā Dienesta birojā. Digitalizācijas apjoms ar katru gadu aug – ja 2015.gadā vidēji mēnesī tika digitalizētas 4068 arhīva lietas, tad 2016.gadā vidēji mēnesī tiek digitalizētas jau 6500 arhīva lietas. Tomēr šāds digitalizācijas temps nav pietiekošs, lai nodrošinātu Dienesta iekšējo procesu elektronizāciju un pašvaldību vajadzības ātrai un ērtai pieejai Dienesta arhīva dokumentiem. Ar pašreizējiem digitalizācijas tempiem būtu nepieciešami vēl aptuveni 40 gadi visu dokumentu pārvēršanai elektroniskā formā. Digitalizācijas centra izveide šo procesu padarīs ātrāku un izmaksu ziņā efektīvāku. Papildus Dienests 2016.gada 3.maijā apstiprināja plānošanas dokumentu   
Nr.2-14/49 „Valsts zemes dienesta arhīva attīstības plāns 2015 – 2020”, kurā tika izvirzīti Dienesta arhīva vidēja termiņa mērķi – papīra arhīva dokumentu ilgtspējīga saglabāšana vienotā arhīva glabātavā, lai nodrošinātu efektīvāku finanšu, cilvēkresursu un tehniskā nodrošinājuma resursu izmantošanu Dienesta arhīva telpu uzturēšanai, kā arī arhīva dokumentu fizisko saglabāšanu.

Arhīva centralizācija ir nepieciešama arī tādēļ, lai sekmētu Dienesta darbības pārkārtošanu, atsakoties no pakalpojumu sniegšanas un funkciju izpildes pēc reģionālā principa. Šādas darba organizācijas izmaiņas ir nepieciešamas, lai novērstu darba vietu skaita samazināšanu visos reģionos (īpaši Latgalē), pārceļot tās uz Rīgu. Vienotā arhīva izveide, tostarp digitalizācijas procesa centralizācija, nodrošinās efektīvāku Dienesta finansiālo resursu, cilvēkresursu un informācijas un komunikāciju tehnoloģiju nodrošinājuma izmantošanu dokumentu digitalizācijas procesā un samazinās izmaksas Dienesta arhīva uzturēšanai.

Ņemot vērā to, ka valstī noslēdzas zemes reformas process un tā īstenošana bija viena no Dienesta pamatfunkcijām, Dienesta reģionālajās nodaļās paliks brīvs darba spēka resurss, kuru varētu novirzīt centralizētai noteiktu funkciju izpildei. Vienotā arhīva izveide, tostarp digitalizācijas procesa centralizācija, ir priekšnosacījums kadastra speciālistu darba vietu saglabāšanai reģionos, pilnībā atsakoties no reģistrācijas procesa reģionālās organizācijas, vienmērīgi noslogojot visu reģionālo nodaļu nodarbinātos. Vienlaikus tiks atrisināta problēma ar nespēju aizpildīt vakances Dienesta Rīgas reģionālajā nodaļā, jo Rīgas reģionā zemā speciālistu atalgojuma dēļ ir augsta nodarbināto mainība, kā arī garāki faktiskie pasūtījumu izpildes termiņi. Tādēļ, lai nepalielinātu sociālekonomiskās atšķirības starp reģioniem un samazinātu iedzīvotāju koncentrēšanos Rīgas plānošanas reģionā, kamēr pārējos reģionos, īpaši lauku teritorijās, strauji samazinās iedzīvotāju skaits, ir nepieciešams izvietot Vienoto arhīvu ārpus Rīgas reģiona. Tas veicinās arī Latvijas Nacionālā attīstības plānā 2014.–2020.gadam noteiktā rīcības virziena „Ekonomiskās aktivitātes veicināšana reģionos – teritoriju potenciāla izmantošana” mērķa sasniegšanu – nodrošināt priekšnoteikumus uzņēmējdarbības attīstībai un jaunu darba vietu radīšanai ražošanas un pakalpojumu sektorā reģionos.

**Piedāvātais risinājums Vienotā arhīva glabātavas izveidei**

Lai īstenotu valdības rīcības plānā ietverto uzdevumu, Dienests paredz Ventspilī izveidot Vienoto arhīvu, kurā tiks uzkrāti visi Dienesta arhīva dokumenti papīra veidā, kā arī tajā tiks izveidots vienotais digitalizācijas centrs, kurā tiks nodrošināta pakāpeniska visu Dienesta arhīva dokumentu digitalizācija.

Jau tagad jebkurā Dienesta reģionālās nodaļas birojā pakalpojumu izpildei iesniegtos dokumentus pieņem elektroniskā formā vai sagatavo un apliecina uzrādītā papīra dokumenta elektronisko kopiju. Pēc tam šos elektroniskos dokumentus pievieno Dienesta Digitālo dokumentu krātuvei, kas nodrošina dokumentu pieejamību neatkarīgi no atrašanās vietas. Arī pakalpojuma izpildes rezultātā sagatavotās arhīva dokumentu kopijas izsniedz no Digitālo dokumentu krātuves.

Pēc Vienotā arhīva ieviešanas Dienesta reģionālo nodaļu biroji nodrošinās Dienesta un Zemesgrāmatu integrēto procedūru ietvaros pieņemto pasūtījuma papīra dokumentu digitalizāciju un regulāru (aptuveni reizi mēnesī) papīra dokumentu nogādāšanu uz Vienoto arhīvu.

Savukārt Vienotajā arhīvā plānots nodrošināt arhīva dokumentu saglabāšanu, kadastra lietas papildināšanu ar saņemtiem papīra dokumentiem, ārējo un iekšējo pieprasījumu par arhīva informācijas izsniegšanu izpildi, plānveida arhīva lietu digitalizāciju, kā arī klientu apkalpošanu.

Vienotais arhīvs pildīs arī informācijas centra funkcijas, piedāvājot iespēju sabiedrības mērķa grupām apmeklēt unikālo dokumentu krātuvi ar mērķi nodrošināt sabiedrības informēšanu arī par aktuāliem jautājumiem noteiktos Dienesta darbības virzienos. Šīs funkcijas primārā mērķauditorija būs skolu jaunieši, kā arī sabiedrības grupas, kuras vēlas iegūt izpratni par zemes un ēku reģistrāciju, kadastra datu aktualizāciju u.c. jautājumiem. Tādējādi tiks nodrošināta Dienesta komunikācija ar dažādām iedzīvotāju grupām, un iespēju robežās Vienotais arhīvs būs sabiedrībai atvērts objekts. Vienotajā arhīvā paredzēts izveidot pastāvīgu digitālu, multimediālu, izglītojošu ekspozīciju, kurā, izmantojot Dienesta arhīvā uzkrātos zemes pārvaldības dokumentus, atspoguļota kadastrālās uzmērīšanas un īpašumu formēšanas vēsture un attīstība no papīra dokumentiem līdz zemes pārvaldības digitālajiem risinājumiem. Izstādes mērķis ir veidot sabiedrības izpratni par kadastra vēsturi un funkcijām. Līdzās izstādei Vienotais arhīvs piedāvās izglītojošas programmas dažādām mērķauditorijām. Šobrīd gan privātajā, gan valsts sektorā aktuāla problēma ir zemes pārvaldības speciālistu trūkums. Vienlaikus augstskolās pastāv problēmas aizpildīt valsts budžeta finansētās vietas tādās programmās, kā mērniecība, ģeodēzija un zemes pārvaldība. Līdz ar to, ņemot vērā, ka Ventspils pilsēta ir izplatīts skolu klases ekskursiju galamērķis, skolu jauniešiem tiks piedāvātas ekskursijas pa arhīva glabātuvi, iepazīšanās ar digitālo ekspozīciju, kā arī sniegta informācija par zemes pārvaldības profesijām un sadarbībā ar augstskolām – informācija par studiju programmām saistībā ar Dienesta nodarbinātajām profesijām un mērniecības nozari.

Lai atrastu piemērotas telpas Vienotajam arhīvam, Dienests sadarbībā ar 12 reģionālo attīstības centru pašvaldībām – Cēsu novada pašvaldību, Daugavpils pilsētas domi, Jēkabpils pilsētas pašvaldību, Jelgavas pilsētas domi, Kuldīgas novada pašvaldību, Liepājas pilsētas domi, Madonas novada pašvaldību, Ogres novada pašvaldību, Rēzeknes pilsētas domi, Tukuma novada pašvaldību, Valmieras pilsētas pašvaldību, Ventspils pilsētas domi – un valsts akciju sabiedrībām „Valsts nekustamie īpašumi” un „Tiesu namu aģentūra” ir apzinājis iespējamās Vienotā arhīva atrašanās vietas. Tika izvērtēta saņemtā informācija no valsts akciju sabiedrības „Valsts nekustamie īpašumi” un piecām pašvaldībām (Cēsu novada pašvaldības, Daugavpils pilsētas domes, Kuldīgas novada pašvaldības, Liepājas pilsētas domes un Ventspils pilsētas domes) kopumā par 19 ēkām, tajā skaitā astoņām – Daugavpilī, divām – Liepājā, trijām – Kuldīgā, divām – Ogrē, vienu – Ventspilī, vienu – Cēsīs, vienu – Rēzeknē un vienu – Vangažos. Kā iespējami atbilstošas Dienests detalizēti izvērtēja divas potenciālās iespējas: viena ir ēkas Liepājā, Grīzupes ielā 15a iegāde Dienesta vajadzībām, ēku iegādātos valsts akciju sabiedrība „Tiesu namu aģentūra”, bet otra – jaunas ēkas celtniecība uz pašvaldībai piederošas zemes Ventspilī, Lielajā ielā 19 vai Jēkabpilī, Neretas ielā 39. Tomēr izpētes un analīzes rezultātā secināts, ka esošā ēka Liepājā, Grīzupes ielā 15a, tāpat kā citas iepriekš apsekotās, nav piemērota tik specifiskam mērķim kā Vienotais arhīvs, kura prasības grīdas noslodzei ir 1200–2400 kg/m2, līdz ar to nepieciešams būvēt speciāli arhīva vajadzībām projektētu ēku. Arī valsts akciju sabiedrības „Valsts nekustamie īpašumi” un „Tiesu namu aģentūra” norādījušas, ka to rīcībā nav pieejamas piemērotas esošas ēkas Vienotajam arhīvam, savukārt pārbūvēt esošas ēkas, pastiprinot nesošās konstrukcijas, nav ekonomiski izdevīgi, un optimāls risinājums ir būvēt jaunu ēku arhīva vajadzībām. Pēc akciju sabiedrības „Valsts nekustamie īpašumi” sniegtās informācijas, Dienesta vajadzībām pielāgojot, piemēram, ēku Daugavpilī, Komandanta ielā 9, nomas maksa būtu pārāk augsta (8–10 *euro*/m2 bez PVN). Savstarpēji izvērtējot Jēkabpils un Ventspils pilsētu sociālekonomiskos rādītājus un to piemērotību Vienotā arhīva izveidei, secināts, ka Ventspils ir piemērotāka vieta projekta realizācijai.

Rezultātā kā piemērotākais risinājums atzīstams Ventspils pilsētas pašvaldības piedāvājums uz pašvaldības vārda Vienotā arhīva būvniecībai iegādāties zemes gabalu Lielajā ielā 19, Ventspilī – pilsētas vēsturiskajā centrā, kultūrvēsturiski nozīmīgākajā Ventspils pilsētas daļā. Vienotā arhīva izveidei tieši Ventspils vecpilsētā būtiska ir jau tur radītā esošā infrastruktūra, īpaši inženiertīklu nodrošinājums, sakārtots ielu tīkls, bet potenciālajiem nodarbinātajiem ērta piekļuve darbavietai, sabiedriskā transporta nodrošinājums, Vecpilsētas tirgus, vairāku kultūras iestāžu, komunālo pakalpojumu sniedzēju klientu apkalpošanas centru, citu pašvaldības un valsts iestāžu tuvums. Savukārt tāda sabiedriski nozīmīga objekta kā Vienotā arhīva izbūve vecpilsētā būs būtisks ieguldījums tās vides atjaunošanā un atdzīvināšanā.

Kā norāda Ventspils pilsētas dome, vecpilsēta, neskatoties uz Ventspils pilsētas pašvaldības ilggadējām mērķtiecīgām investīcijām kultūras mantojumā un izvērstu pasākumu kopumu, dažādu apstākļu, tajā skaitā vēsturiski izveidojušās situācijas dēļ vēl joprojām kopumā ir vērtējama kā mazapdzīvota un saimnieciski neaktīva pilsētas daļa ar lielu skaitu neapbūvētiem zemes gabaliem un neapsaimniekotiem īpašumiem. Minētā situācija vecpilsētā tika vērtēta, izstrādājot Ventspils pilsētas attīstības programmu 2014.–2020.gadam (Ventspils pilsētas pašvaldības vidēja termiņa attīstības plānošanas dokuments, kas apstiprināts ar Ventspils pilsētas domes 2014.gada 19.decembra lēmumu Nr.182 un aktualizēts ar Ventspils pilsētas domes 2016.gada 29.aprīļa lēmumu Nr.56).

Lai sekmētu vecpilsētas atjaunošanu un tās kultūras mantojuma potenciāla izmantošanu, vienlaicīgi ar dzīvojamā fonda attīstīšanu, ko mērķtiecīgi atbilstoši Ventspils pilsētas attīstības programmā 2014.–2020.gadam noteiktajam jau uzsākusi realizēt Ventspils pilsētas pašvaldība, ir nepieciešams aktivizēt arī komercdarbības un sabiedriskas nozīmes objektu sabalansētu attīstību šajā pilsētas rajonā. Tāda sabiedriski nozīmīga objekta, kā Vienotā arhīva izbūve vecpilsētā būs būtisks ieguldījums tās vides atjaunošanā un atdzīvināšanā:

1) Vienotajā arhīvā paredzētās 40 darba vietas ienesīs vajadzīgo dzīvību arī pilsētvidē, palielinot pieprasījumu pēc tirdzniecības, sabiedriskās ēdināšanas, transporta, kultūras un citiem pakalpojumiem, kas kopumā atstās labvēlīgu iespaidu uz šo jomu – esošo pakalpojumu attīstību un jaunu objektu un darba vietu izveidi;

2) pareizi izvēlēta objekta novietne un arhitektoniski kvalitatīvs arhīva glabātuves ēkas veidols ļaus ne tikai pilsētbūvnieciski aizpildīt radušos apbūves robus vecpilsētā, bet bagātinās šo vidi arī arhitektoniski;

3) Vienotais arhīvs cels vērtību blakus esošajiem zemes gabaliem, vienlaicīgi sekmējot to straujāku attīstību, tādējādi atstājot pozitīvu iespaidu uz visas vecpilsētas nekustamo īpašumu attīstību.

Jaunas, īpaši Vienotā arhīva vajadzībām celtas ēkas būvniecības projekta realizētājs, slēdzot zemes nomas vai apbūves tiesību līgumu ar Ventspils pilsētas pašvaldību, būs valsts akciju sabiedrība „Tiesu namu aģentūra”, kuras valsts kapitāldaļu turētāja ir Tieslietu ministrija, ieguldot tās būvniecībā aptuveni 3,3 miljonus *euro* (bez pievienotās vērtības nodokļa). Būvējot jaunu ēku, tās priekšrocības ir iespējā plānojumu un dizainu pielāgot Dienesta prasībām un arhīva glabātavai noteiktajām normatīvo aktu prasībām.

Lai īstenotu ēkas būvniecību, valsts akciju sabiedrībai „Tiesu namu aģentūra” būtu nepieciešams piesaistīt kredīta līdzekļus. Viens no būtiskākajiem rādītājiem, lai tiktu piesaistīti papildu finanšu līdzekļi, ir uzņēmuma saistību attiecība pret uzņēmuma paša kapitālu, kas raksturo uzņēmuma finansiālo neatkarību. Valsts akciju sabiedrība „Tiesu namu aģentūra” šī brīža maksātspēja jeb pašu kapitāla attiecība pret uzņēmuma kopējo kapitālu ir pamats, ka valsts akciju sabiedrība „Tiesu namu aģentūra” šobrīd ir pietiekami finansiāli neatkarīga un spēj piesaistīt aizņemto kapitālu, lai realizētu jaunus būvniecības projektus.

Valsts akciju sabiedrības „Tiesu namu aģentūra” līdzšinējā darbība līdzīgos projektos (2007.gadā ir realizējusi jauna tiesu nama būvniecības projektu Jēzusbaznīcas ielā 6, Rīgā, ar ēkas kopējo platība 2300 m2, 2009. gadā – jauna tiesu nama būvniecības projektu Z.Meierovica prospektā 1a, Jūrmalā, ar ēkas kopējo platību 3000 m2 un 2014.gadā ir realizējusi jauna administratīvo tiesu nama būvniecības projektu Rīgā, Baldones ielā 1A, ar ēkas kopējo platību 7400 m2) apliecina, ka valsts akciju sabiedrība „Tiesu namu aģentūra” šobrīd ir pieredzējis lielu ēku būvniecības projektu realizētājs, un nerada šaubas par tās iekšējās kapacitātes pietiekamību, lai realizētu konkrētās ēkas būvniecības projektu.

Turklāt tādā veidā, pieņemot, ka jaunbūvētā ēka atradīsies valsts akciju sabiedrības „Tiesu namu aģentūra” īpašumā, tiktu nodrošināts, ka valsts Tieslietu ministrijas personā iegūtu pastarpinātu kontroli pār ēkas tālāku izmantošanu tieslietu sistēmas vajadzībām.

Plānots, ka ēkas kopējā būvniecības platība būs 3300 m2, no tiem aptuveni 3000 m2 lietderīgā platība. Saskaņā ar Ministru kabineta 2010.gada 8.jūnija noteikumiem Nr.515 „Noteikumi par publiskas personas mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” provizoriskā telpu nomas maksa prognozēta 6,50 *euro*/m2 (bez pievienotās vērtības nodokļa), kurā iekļautas izmaksas par plānotajiem remontiem, apdrošināšanu, zemes nomu, nekustamā īpašuma nodokli, aizņemtā kapitāla izmaksas, nekustamā īpašuma pārvaldīšanas izmaksas. Aprēķinus būs nepieciešams precizēt pēc objekta nodošanas ekspluatācijā atbilstoši faktiskajiem būvniecības kapitālieguldījumu apmēriem.

Šāda nomas maksa paredzēta pie nosacījuma, ja Dienests atbilstoši Likuma par budžetu un finanšu vadību 24.panta trešajai daļai uzņemas valsts budžeta ilgtermiņa saistības uz 30 gadiem. Plānotās telpu nomas maksu (tostarp zemes nomas maksu) un uzturēšanas izmaksas 371,5 tūkst. *euro* gadā Dienests paredz segt esošā budžeta ietvaros, novirzot pašreiz reģionālās nodaļās izvietoto arhīva telpu nomai un uzturēšanai paredzētos izdevumus (179,6 tūkst. *euro*), kā arī iegūstot līdzekļus no iekšējo procesu optimizēšanas (137,8 tūkst. *euro*), un novirzot ieņēmumus no maksas pakalpojumiem par arhīva pakalpojumiem (54,1 tūkst. *euro*). Vienotā arhīva iekārtošanas izmaksas, kas plānotas aptuveni 590 tūkst. *euro* apmērā (t.sk. arhīva lietu pārvešana 82,8 tūkst. *euro*, arhīva plauktu iegāde – 350 tūkst. *euro*, 40 darba vietu iekārtošana 115 tūkst. *euro*, skeneri – 42,4 tūkst. *euro*), paredzēts finansēt no Dienesta deponētiem maksas pakalpojumu līdzekļiem.

Lai uzsāktu Vienotā arhīva izveides projekta īstenošanu, divu mēnešu laikā pēc ieceres saskaņošanas Ministru kabinetā Dienests paredz vienoties ar Ventspils pilsētas domi un valsts akciju sabiedrību „Tiesu namu aģentūra” par projekta īstenošanas gaitu un pušu turpmāku sadarbību. Paredzēts, ka divarpus gadu laikā ēkas būvniecība būs pabeigta un Dienests varēs uzsākt arhīva dokumentu pārvietošanu un digitalizācijas centra darbu. Papildus tam saskaņā ar normatīvajiem aktiem būvniecības ieceres īstenošanai paredzēts slēgt zemes nomas vai apbūves tiesību līgumu starp Ventspils pilsētas pašvaldību un valsts akciju sabiedrību „Tiesu namu aģentūra”.

**Vienotā arhīva būvniecības projekta īstenošanai veicamo darbu grafiks**

|  |  |
| --- | --- |
| **Būvniecības projekta īstenošanā plānotās darbības** | **Izpildes termiņš** |
| 1. Meta projekta realizācijas iepirkumu dokumentu izstrāde, tai skaitā ēkas (ēku) tehnisko prasību izstrāde un iepirkuma veikšana. | 3 mēneši |
| 2. Būvniecības projektēšanas un būvniecības iepirkuma dokumentu izstrāde un iepirkuma veikšana | 6 mēneši |
| 3. Projektēšanas un būvniecības veikšana | 18 mēneši |

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

14.07.2016. 15:38

2308

L.Feldmane

67038512, liga.feldmane@vzd.gov.lv